कहा- उनकी अयोग्यता के मुद्दे पर विपक्ष ने पार्लियामेंट ठप की, ऐसा पहली बार हुआ
Uttar Pradesh Kaushambi Festival 2023 - BJP Leader Amit Shah Attacks On Rahul Gandhi. केंद्रीय गृह मंत्री अमित शाह शुक्रवार को कौशांबी पहुंचे। कौशांबी महोत्सव के साथ ही विकास परियोजनाओं का शिलान्यास किया
केंद्रीय गृह मंत्री अमित शाह ने संसद में गतिरोध के लिए कांग्रेस समेत पूरे विपक्ष को जिम्मेदार ठहराया है। शुक्रवार को उत्तर प्रदेश के कौशांबी में एक जनसभा में उन्होंने कहा- इतिहास में ऐसा कभी नहीं हुआ कि बजट सत्र में बिना चर्चा के संसद का सत्र समाप्त हुआ हो।
शाह ने कहा, 'कल ही संसद समाप्त हुई। आजादी के इतिहास में कभी नहीं हुआ कि देश के बजट सत्र में चर्चा करे बिना संसद समाप्त हुई हो। विपक्ष के नेताओं ने सदन को चलने नहीं दिया। इसका कारण कि राहुल गांधी को अयोग्य घोषित किया गया। राहुल गंधी इस सजा को चुनौती दें। आपने संसद के वक्त को बलि चढ़ा दिया है।'
राहुल गांधी को चैलेंज किया
शाह ने राहुल गांधी को चैलेंज किया। उन्होंने कहा- मैदान तुम तय कर लो, देश में कहीं भी भाजपा वाले दो-दो हाथ करने को तैयार हैं। सोनिया जी हों, राहुल जी हों या और कोई भी हो, जब भी मोदी जी को गाली दी है, तो जनता ने इन गालियों के कीचड़ में कमल को और मजबूत करके खिलाया है।
PM मोदी को गाली देने वालों का हश्र बुरा हुआ है। राहुल गांधी के साथ भी यही हुआ। उनकी सांसदी चली गई। अब वे केंद्र सरकार पर आरोप लगा रहे हैं। जबकि उनकी सांसदी नियम के तहत गई है। इसी नियम से अब तक 17 नेताओं की सदस्यता जा चुकी है।
लोकतंत्र नहीं, उनका परिवार खतरे में है
उन्होंने कहा- ये कहते हैं कि लोकतंत्र खतरे में है, लोकतंत्र खतरे में नहीं, बल्कि आपका परिवार खतरे में हैं। आपने इस लोकतंत्र को जातिवाद, परिवारवाद और तुष्टिकरण के तीन नाखूनों में घेर कर रखा था
अमित शाह के भाषण की 5 बड़ी बातें...
1. राहुल गांधी को अदालत में जाना चाहिए। उन्होंने देश की संसद के कीमती वक्त की बलि चढ़ा दी। देश की जनता सब देख रही है वह उन्हें कभी माफ नहीं करेगी।
2. बहुत जल्द राम जी अपने मंदिर में होंगे। सपा और बसपा ने मंदिर बनाने में कितनी अड़चनें डालीं। हमने इसका रास्ता साफ किया और अब अयोध्या में भव्य मंदिर तैयार हो रहा है।
3. उत्तर प्रदेश में अब जातिवाद, परिवारवाद और तुष्टिकरण का नासूर पीएम मोदी ने खत्म कर दिया है। अब यूपी वाले इससे ऊपर उठकर सोचते हैं।
4. योगी जी के नेतृत्व में प्रदेश में कानून व्यवस्था का राज है। उनके शासन में प्रदेश में एक भी दंगा नहीं हुआ।
5. दिल्ली के खजाने का दरवाजा यूपी के विकास के लिए खोल दिया गया है।
पहले केवल रमजान में ही मिलती थी 24 घंटे बिजली
अमित शाह ने कहा- पहले जब मैं यूपी में आता था तब यहां के गांवों को रात में बिजली नहीं मिलती थी। बिजली केवल रमजान में ही 24 घंटे दी जाती थी। सपा, बसपा और कांग्रेस ने जाति, मत-मजहब की राजनीति करके लोगों को गुमराह करने का काम किया है। योगी ने यूपी को दंगामुक्त प्रदेश बनाने का काम किया है।
विकास के रास्ते पर चल रहा है UP
अमित शाह और सीएम योगी ने आजमगढ़ के नामदारपुर में 4583 करोड़ की 117 परियोजनाओं का शिलान्यास किया। शाह ने कहा- मैं पहले भी आजमगढ़ आ चुका हूं। पहले यहां पर रात में बिजली नहीं रहती थी, लेकिन जब से हमारी सरकार आई है। लोगों को 24 घंटे बिजली मिल रही है। यूपी का एक भी गांव नहीं, जहां बिजली न पहुंची हो। हमने हर घर नल योजना के तहत 60 प्रतिशत लोगों के घरों में जल पहुंचाने का काम किया है। 2024 में भी आप लोग नरेंद्र मोदी को जिताकर प्रधानमंत्री बनाइए।
सीएम योगी बोले- हमने कभी भी आजमगढ़ का विकास रुकने नहीं दिया
CM योगी आदित्यनाथ ने कहा कि पांच साल पहले यहां के नौजवानों के सामने पहचान का संकट खड़ा हो गया था। जब वे बाहर जाते थे तो अपनी पहचान छिपाने के लिए मजबूर होते थे। कारण यह था कि नाम बताने पर होटल में कमरे नहीं मिलते थे।
हरिहरपुर में संगीत घराने भी पहुंचे
गृहमंत्री अमित शाह और मुख्यमंत्री योगी करीब 3:15 बजे हेलिकॉप्टर से आजमगढ़ के नामदारपुर एयरपोर्ट पर उतरे। उनके साथ मुख्यमंत्री योगी आदित्यनाथ भी थे। वहां से दोनों हरिहरपुर के संगीत घराने पहुंचे। यहां पर संगीत महाविद्यालय का निर्माण होना है। गृहमंत्री शाह और सीएम योगी ने करीब 20 मिनट तक कलाकारों से मुलाकात की।